CELEX: 32010D0287
Language: hu
Date: 2010-01-19 00:00:00
Title: 2010/287/: A Tanács határozata ( 2010. január 19. ) a Hollandiában fennálló túlzott hiányról

21.5.2010   
            
            
               HU
            
            
               Az Európai Unió Hivatalos Lapja
            
            
               L 125/42
            
         A TANÁCS HATÁROZATA
   (2010. január 19.)
   a Hollandiában fennálló túlzott hiányról
   (2010/287/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 126. cikke (6) bekezdésére, összefüggésben 126. cikke (13) bekezdésével és 136. cikkével,
   tekintettel a Bizottság javaslatára,
   tekintettel a Hollandia által tett észrevételekre,
   mivel:
   
               (1)
            
            
               Az Európai Unió működéséről szóló szerződés 126. cikkének (1) bekezdése szerint a tagállamoknak kerülniük kell a túlzott költségvetési hiányt.
            
         
               (2)
            
            
               A Stabilitási és Növekedési Paktum az árstabilitás és az erős, fenntartható, munkahelyteremtéshez vezető növekedés eszközeként a rendezett államháztartás célkitűzésén alapul.
            
         
               (3)
            
            
               Az Európai Unió működéséről szóló szerződés 126. cikke szerinti túlzott hiány esetén követendő eljárás, amelyet a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendelet (1) (amely a Stabilitási és Növekedési Paktum része) részletez, előírja hogy a túlzott hiány fennállását határozatban kell megállapítani. A 1467/97/EK rendelet (amely a Stabilitási és Növekedési Paktum része) szintén az Európai Közösséget létrehozó szerződés 104. cikkét – amely az Európai Unió működéséről szóló szerződés 126. cikke lett – végrehajtó rendelkezéseket állapít meg. Az Európai Unió működéséről szóló szerződéshez csatolt, a túlzott hiány esetén követendő eljárásról szóló jegyzőkönyv további rendelkezéseket állapít meg a túlzott hiány esetén követendő eljárás végrehajtásához. A 479/2009/EK tanácsi rendelet (2) megállapítja az említett jegyzőkönyv rendelkezéseinek alkalmazására vonatkozó részletes szabályokat és meghatározásokat.
            
         
               (4)
            
            
               A Stabilitási és Növekedési Paktum 2005-ös reformja a Paktum eredményességének és közgazdasági megalapozottságának fokozását és az államháztartás hosszú távú fenntarthatóságának védelmét tűzte ki célul. Célja volt továbbá különösen annak biztosítása, hogy a túlzott hiány esetén követendő eljárás valamennyi szakaszában vegyék teljes mértékben figyelembe mindenekelőtt a gazdasági és költségvetési hátteret. A Stabilitási és Növekedési Paktum így támogatja azokat a kormányzati politikákat, amelyek a gazdasági helyzet figyelembevétele mellett a stabil költségvetés mihamarabbi visszaállítását célozzák.
            
         
               (5)
            
            
               Az Európai Közösséget létrehozó szerződés 104. cikkének (5) bekezdése értelmében – amely az Európai Unió működéséről szóló szerződés 126. cikkének (5) bekezdése lett – a Bizottság véleményt terjesztett a Tanács elé, ha úgy ítélte meg, hogy valamely tagállamban túlzott hiány állt fenn vagy következhetett be. Az Európai Közösséget létrehozó szerződés 104. cikkének (3) bekezdése – amely az Európai Unió működéséről szóló szerződés 126. cikkének (3) bekezdése lett – szerinti jelentését, valamint a Gazdasági és Pénzügyi Bizottság véleményét figyelembe véve, a Bizottság az Európai Közösséget létrehozó szerződés 104. cikkének (4) bekezdésével összhangban – amely az Európai Unió működéséről szóló szerződés 126. cikkének (4) bekezdése lett – megállapította, hogy Hollandiában túlzott hiány állt fenn. Ezért 2009. november 11-én a Bizottság Hollandia vonatkozásában ennek megfelelő véleményt terjesztett a Tanács elé (3).
            
         
               (6)
            
            
               Az Európai Unió működéséről szóló szerződés 126. cikkének (6) bekezdése szerint a Tanácsnak figyelembe kell vennie az érintett tagállam esetleges észrevételeit, mielőtt egy átfogó értékelés alapján határozna arról, hogy fennáll-e túlzott hiány. Hollandia esetében ez az általános értékelés az e határozatban foglalt megállapításokat eredményezi.
            
         
               (7)
            
            
               A holland hatóságok által 2009. októberben bejelentett adatok alapján a hollandiai államháztartási hiány a tervek szerint 2009-ben eléri a GDP 4,8 %-át, tehát túllépi a GDP 3 %-ában meghatározott referenciaértéket, és nem marad ahhoz közel. A Szerződés és a Stabilitási és Növekedési Paktum értelmében a referenciaérték tervezett túllépése kivételesnek tekinthető, és elsősorban a Szerződés és a Stabilitási és Növekedési Paktum feltételeinek megfelelő jelentős mértékű gazdasági visszaesés eredménye. A Bizottság szolgálatainak 2009. őszi előrejelzése szerint a GDP 2009-ben várhatóan 4,5 %-kal szűkül, 2010-ben pedig mindössze ¼ %-kal növekedik. Továbbá, szintén a Bizottság szolgálatainak 2009. őszi előrejelzése alapján, a referenciaérték tervezett túllépése nem tekinthető átmenetinek, mivel az államháztartási hiány várhatóan a 2009-ben a GDP 4,7 %-át kitevő értékről 2010-ben a GDP 6,1 %-ára emelkedik, mielőtt 2011-ben kissé csökkenne, a GDP 5,6 %-ára, a szokásos változatlan politikát feltételezve. A Szerződés hiányra vonatkozó kritériuma nem teljesül.
            
         
               (8)
            
            
               A holland hatóságok által 2009. októberében bejelentett adatok alapján a bruttó államadósság a GDP 60 %-ában meghatározott referenciaérték alatti, 2009-ben a GDP 59,7 %-a (4). A Bizottság szolgálatainak 2009. őszi előrejelzése szerint a bruttó államadósság 2009-ben várhatóan eléri a GDP 59,8 %-át, majd 2010-ben megközelítőleg a GDP 66 %-ára, 2011-ben pedig a GDP 70 %-ára emelkedik, azaz meghaladja a GDP 60 %-ában meghatározott referenciaértéket. Ez a növekedés nagyrészt az elsődleges egyenleg várt jelentős romlásából ered.
            
         
               (9)
            
            
               Az 1467/97/EK rendelet 2. cikke (4) bekezdésének megfelelően az „érdemleges tényezők” csak akkor vehetők figyelembe az Európai Unió működéséről szóló szerződés 126. cikkének (6) bekezdése szerint túlzott hiány fennállását megállapító tanácsi határozatban, ha a kettős feltétel – vagyis hogy a hiány közel marad a referenciaértékhez és a referenciaérték túllépése átmeneti – teljes mértékben teljesül. Hollandia esetében ez a kettős feltétel nem teljesül, ezért az említett határozathoz vezető lépések során érdemleges tényezők figyelembevételére nem kerül sor,
            
         ELFOGADTA EZT A HATÁROZATOT:
   1. cikk
   Az átfogó értékelésből következik, hogy Hollandiában túlzott hiány áll fenn.
   2. cikk
   Ennek a határozatnak Hollandia a címzettje.
   
      Kelt Brüsszelben, 2010. január 19-én.
      
         
            a Tanács részéről
         
         
            az elnök
         
         E. SALGADO
      
   
   
      (1)  HL L 209., 1997.8.2., 6. o.
   
      (2)  HL L 145., 2009.6.10., 1. o.
   
      (3)  Minden, a Hollandiában fennálló túlzott hiányra vonatkozó eljárással kapcsolatos dokumentum megtalálható a következő címen: http://ec.europa.eu/economy_finance/netstartsearch/pdfsearch/pdf.cfm?mode = _m2
   
      (4)  Ez az adat nem tartalmazza a kormány által az ING számára létrehozott illikvid eszközökre képzett hitelkeretet, amely megközelítőleg a GDP 3,5 %-át teszi ki (21 milliárd EUR).